Catesbaea melanocarpa

Ti Catesbaea melanocarpa ket ti karkarna a sebbangan ti agsabsabong a mula iti pamilia ti kape nga ammo babaen ti kadawyan a nagan iti Ingles iti tropical lilythorn. Daytoy ket patneng kadagiti lima nga isla ti Karibe: ti Puerto Rico, St. Croix iti Is-isla Birhen ti Estados Unidos, Antigua, Barbuda, ken ti maysa nga isla iti Guadalupe. Ti mula ket maipangta babaen ti pannakaawan ti habitat.

Daytoy ket bassit a mula a mabalin a makaabot iti tallo a metro iti katayag, dagiti dumalapdap a sangana ket naliniaan kadagiti siit aginggana iti dua a sentimetro ti kaatiddog. Iti naetan dagiti siit ket dagiti rimpuok dagiti berde a bulong iti kaatiddog iti 2.5 a sentimetro babaen ti 1.5 a kaakaba. Solitario dagiti sabong wenno paris a rummuar manipud kadagiti axil ti bulong. Ti sukog imbudo a puraw a corolla ti sabong ket agarup a maysa a sentimetro iti kaatiddog. Nagtimbukel ti bunga ken maris nangisit.USFWS. Determination of endangered status for Catesbaea melanocarpa. Federal Register Marso 17, 1999.

Immuna a naduktalan daytoy a mula idiay Antigua. Dagiti kasisigud nga espesimen ket naidulin iti maysa a herario idiay Berlin aginggana idi nadadaelda iti maysa a panagbomba idi las-ud ti Sangalubongan Gubat II. Ita nga aldaw, ti mula ket naireporta a karkarna iti Antigua ken di ammo ti kaadu ti pannakaiwarwarasna iti Barbuda ken Guadalupe. Adda maysa a bugbugtong nga atap nga espesimen iti nakaro a nadisturbo, pribado a naitagikua a daga iti Cabo Rojo, Puerto Rico; agarup a 100 a mulmula iti nabati iti St. Croix.USFWS. Recovery Plan for Castesbaea melanocarpa. Agosto 18, 2005. Iti kinakarkarnana kadagiti insular a lugar iti Estados Unidos ket nakaiturongan daytoy iti pannakailistana a kas maysa a naisagmak a sebbangan iti dayta a pagilian idi 1999. Daytoy ket addaan iti nakaro a pannakaungaw gapu ti kabassit ti bilangda ken adda pay laeng dagiti pannakaipangta. Dagiti kangrunaan a pangta ket ti pannakadadael ti habitat iti las-ud ti panagparang-ay dagiti lugar pagtaengan ken dagiti papanan dagiti turista, dagitiuram, ken ti ania man a maysa a nakaro a pasamak ket mabalin a mangdadael kadagiti dakkel a seksion dagiti nabati a populasion, a kas ti maysa a bagio. Kas pagarigan, ti mula ket narigat a mabirukan kalpasan ti Bagio Hugo idi 1989.

Kadagiti insular a lugar, mabirukan ti mula kadagiti subtropikal a namaga a bakir, a relatiboda a namaga no maiyasping kadagiti sabali a kita ti habitat kadagiti isla, a makaawat aginggana iti 40 a pulgada (100 a sentimetro) a tudo iti tinawen.

 Dagiti nagibasaran 

 Dagiti akinruar a silpo 
USDA Plants Profile

Kategoria:Chiococceae
Kategoria:Flora ti Puerto Rico
Kategoria:Flora ti Is-isla Birhen ti Estados Unidos
Kategoria:Flora ti Antigua ken Barbuda
Kategoria:Flora ti Guadalupe